[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 8.11.2007

SEC(2007) 1470

РАБОТЕН ДОКУМЕНТ НА СЛУЖБИТЕ НА КОМИСИЯТА Съпътстващ документ към

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ, СЪВЕТА, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Европейска инициатива i2010 за електронно включване

„Да бъдем част от информационното общество“

Резюме наОЦЕНКАТА НА ВЪЗДЕЙСТВИЕТО[COM (2007) 694 окончателен][SEC(2007) 1469 ]

Въведение

Настоящата оценка на въздействието (наричана по-долу за краткост „ОВ“) е в подкрепа на предложението за издаване на съобщение относно Европейската инициатива i2010 за електронно включване: „Да бъдем част от информационното общество“ (наричано по-долу за краткост „съобщението“). Тя идва в края на дълъг процес на разработване на политики и обсъждане, включващ засегнатите страни и представители на държавите-членки, и резултатите от изследванията на състоянието на електронното включване и свързаните с него политики.

Тя подкрепя набор от политически действия, целящи постигане на интегриращо информационно общество, допринасяйки по този начин за изпълнението на политическите цели, определени в декларацията на министрите от Рига относно електронното включване, приета на 11 юни 2006 г. от 34 европейски страни[1].

Дейностите, предложени в съобщението, нямат регулаторен характер и не налагат административни и финансови тежести. В този смисъл, ОВ разглежда предизвикателствата пред политиките, определя възможните варианти за решение, предоставя оценка на качеството на въздействие при различните варианти и предвижда количествена оценка на сценариите, при условие че бъдат постигнати всички цели на електронното включване. При осъществяването на това, ОВ изцяло спазва принципа на пропорционален анализ, описан в Насоките за оценка на въздействието[2].

Оценката на въздействието отговаря също на апела за оценка на напредъка в тази област през 2007 г., поставен в съобщението от 2005 г. за електронната достъпност. Използваемостта на информационните и комуникационни технологии (ИКТ) за хората с увреждания (електронна достъпност) и все по-често за възрастните потребители в Европа, представлява ключова предпоставка за това те да се възползват от информационното общество. Оценката на въздействието признава, че е постигнат незначителен напредък, и че през 2008 г. ще бъдат предложени по-нататъшни мерки. Поради това тя предвижда предварителна оценка на въпросните мерки, както и допълнително допитване до засегнатите страни и оценка на въздействието през 2008 г.

Какво представлява електронното включване и защо то ни интересува?

Определението за електронно включване се дава в декларацията на министрите от Рига и се отнася както до интегриращи ИКТ, така и до ползването на ИКТ, за постигане на по-широките цели на включването. С други думи, електронното включване се отнася до степента, до която информационните и комуникационни технологии подпомагат изравняването и насърчаването на участието в обществото на всички нива, като подобряват социалните взаимоотношения, улесняват стопанските възможности за работа и предприемачество, развиват културата в обществото, насърчават гражданското участие.

Обхват на предизвикателството: колко хора остават изключени?

Бързото развитие на ИКТ представлява значителна възможност, позволявайки на хората да се възползват от предимствата на обществото на информацията и знанията. ИКТ се превърна в предпоставка за много хора да се ползват от активност и възможности в обществото. ИКТ обаче създават също нови пречки по отношение на географската достъпност на ИКТ услугите с добавена стойност, достъпността за хората с увреждания и за по-възрастните потребители, различията във възможностите за намиране на работа в зависимост от нивото на образование, познания и мотивация, социално разделение по отношение на цената за ползване. Ако не бъдат ограничени, тези пречки взаимно ще се подсилват и ще възникне риск от създаване на дълбока социална и икономическа дистанция в европейското общество, наред с очевидното цифрово разделение. Приблизително 30—40 % от населението не се ползва от предимствата на информационното общество поради географско местоположение, увреждане и възраст, пол, етническа принадлежност, недостатъчна грамотност и осведоменост, или условия на икономическа несигурност (взети като показател за употреба на ИКТ най-общо, приблизително 200 милиона европейци не ползват Интернет)[3].

Най-силно засегнатите групи и потенциални обекти на политики са (данни за ЕС 27 през 2006 г.): Хората с увреждания в най-общ смисъл: приблизително 74 милиона европейци (включващи както тежките, така и по-леките увреждания)[4]; Европейци, изложени на риск от бедност: 98 милиона (от които около 9 % са работещите бедни) Родените в чужбина пребиваващи в съюза: около 15 милиона Към които се прибавят: Тези, които не използват Интернет сред населението с ниско ниво на образование: около 74 милиона; Онази част от работещите, които не използват Интернет: около 89,5 милиона; Младите хора (между 15 и 24 години), които не използват Интернет: около 18 милиона. |

- Защо Европа трябва да действа?

ОВ предоставя аргументация за засилване на политиките за електронно включване и за по-доброто им съгласуване на ниво ЕС. При равни други условия, данните сочат, че има значителен риск новите ИКТ да доведат до силно изразени нови форми на изключване, а именно цифровото изключване. Впрочем, много възможности в сферата на заетостта и икономическия растеж остават неоползотворени със значителни загуби, ако ИКТ не се използват пълноценно. При липса на подробни мерки по политиката, много хора в Европа ще бъдат изключени от икономическите и социални възможности на информационното общество.

Първото упражнение по „контролното табло от Рига“[5] (приложение 2 от ОВ), както и други проучвания, показват че системните различия в достъпа, достъпността и използването на инструментите и услугите на информационното общество остават: Различията в използването са значителни. Процентите за редовното използване на Интернет през 2006 г. за ЕС 27 са: 76 % за европейците с високо ниво на официално образование, 25 % за тези без образование/с ниско ниво на официално образование 58 % сред работещите срещу 36 % сред безработните 51 % сред жителите на гъсто населени райони срещу 35 % за тези, които живеят в по-слабо населени райони все още 15 милиона учащи не използват Интернет, основна пречка пред образованието 18 милиона във възрастовата група между 16 и 24 години и около 50 % от групата между 24—55 години все още не използват Интернет около 20 милиона безработни не използват Интернет при жените разделението е почти преодоляно, но неравноправието при половете продължава да бъде проблем на електронното включване Неизползваемостта на ИКТ (липса на електронна достъпност) е пречка пред хората с увреждания и възрастните: само 5 % от обществените страници в Интернет на ЕС 27 спазват минималните стандарти и насоки за достъпност на мрежата субтитрирането на аудиовизуални програми варира в широк диапазон (от 2,5 % до 95 %) програмите на жестомимичен език са доста по-рядко срещани от субтитрирането и варират много, от по-малко от 0,5 % до 5 % телевизионното излъчване с аудио описание варира между по-малко от 1 % до над 10 % значителното фрагментиране в гамата продукти се отнася до вградените устройства за достъпност на настолните компютри и софтуера. Разделението между градските и селските райони се проявява при широколентовото покритие и достъпа. 89 % от населението на ЕС 27 е обхванато от широколентовите услуги в края на 2006 г. (92 % в ЕС 15) в селските райони средният обхват е само 71 %, с по-ниски скорости за изтегляне на файлове Разлики в цифровата грамотност: Само 57 % от европейците притежават някакво ниво на познания за ползване на Интернет и компютърни умения Тези с най-ниско ниво на компютърни и Интернет умения са хората с по-ниско ниво на образование, възрастните и незаетите с икономическа дейност Различия при използване на услугите на електронното правителство. Сред възрастовата група от 15 до 74 години през 2006 г. в ЕС 27: 21 % са използвали услугата за получаване на информация 13,3 % са изтеглили формуляри 8,8 % са извършили транзакции Разлики в използването на ИКТ, според възрастта: 71 % за 16—24-годишните срещу само 10 % в групата на 65—74-годишните използват Интернет 43 милиона на възраст 55—64 години и 37 милиона на възраст 65—74 не използват Интернет. |

- Колко може да спечели Европа от електронното включване?

Електронното включване има значителна икономическа стойност за Европа. То е ключов фактор за широк устойчив растеж и носи ползи за цялото общество. Първоначалните разчети сочат, че ползите от електронното включване в ЕС биха могли да бъдат в порядъка от 35 до 85 млрд. EUR за период от пет години.

Кои са подкрепените цели?

Общата цел на стратегията за електронно включване е да насърчи както интегриращите ИКТ, така и използването на ИКТ за постигане на по-широките цели на включването, докато осигурява основа за икономически растеж и нови стопански възможности .

Като мобилизира всички действащи лица (държавите-членки, заинтересованите лица от отрасъла и гражданското общество) и наличните инструменти на политиката, намерението е да бъде превърнато електронното включване от социална необходимост в значителна икономическа възможност за Европа. Повишаването на осведомеността относно това намерение и ангажимента за насърчаване на електронното включване е една от препоръчаните стъпки в тази ОВ. Освен това,

ОВ предлага още три конкретни цели за справяне с предизвикателствата на електронното включване за потребителите, отрасъла и обществените органи:

- Потребители: преодоляване на пропастта по отношение на цифровата наличност, достъпност, цена и умения ,

- Отрасъл на ИКТ и доставчиците на услуги: насърчаване и осигуряване на интегриращи ИКТ като жизнеспособна и процъфтяваща стопанска дейност ,

- Държавни органи: въвеждане на дейности и инициативи, целящи съгласувани и ефикасни политики за електронно включване.

Кои са разглежданите варианти на политика?

ОВ разглежда следните варианти на политика за електронно включване и продължава с конкретен анализ на положението в областта на електронната достъпност според изискванията на съобщението от 2005 г. относно електронната достъпност [6] :

1. Запазване на настоящото положение . Конкретно в областта на електронната достъпност този вариант се разглежда чрез анализ на въздействията на действащите регулативни разпоредби;

2. Ограничен подход , състоящ се в изпълнение на някои специални дейности на ниво ЕС в различните сфери, без допълнително съгласуване или интегриране на усилията и само с ограничени целеви действия, насочени към групите, изложени на риск. Конкретно в областта на електронната достъпност този вариант представлява ограничени усилилия за подобряване на съгласуването на действията на държавите-членки и засегнатите страни;

3. Интегрирана и съгласувана стратегия за подобряване на синхрона и въздействието, която е: а) по-добре насочена към нуждите на конкретните групи, изложени на риск; б) по-добре съгласувана и интегрирана между различните сфери на политики; в) насочена както към подпомагане на групите да се възползват от предимствата на информационното общество, така и към използване на ИКТ за по-ефективно предоставяне на услуги на същите групи; г) основана на по-солидни и устойчиви познания и количествени данни, постъпили в механизмите за наблюдение и оценка и д) повишава осведомеността и ангажимента. Конкретно в областта на електронната достъпност този вариант включва проучване на предварителното въздействие на дейностите, насочени към укрепване на законодателството в сферата.

Какви са предложените действия?

ОВ предоставя необходимите доказателства и аргументация за високата добавена стойност на разглеждането на въпросите на електронното включване на европейско ниво чрез подобряване на съгласуването на политиките в целия ЕС, мобилизиране на ключови участници (държавите-членки, отрасъла и потребителите), интегриране на електронното включване във всички сфери на политика, проучване на начини за по-нататъшно подобряване на законодателството, свързано с електронната достъпност. Това изисква повишаване на осведомеността и ангажираността на политици/заинтересовани страни чрез даване на по-отчетливо обществено присъствие на събития и инициативи, които работят в полза на електронното включване и които показват напредък.

Освен това, предлагат се действия в три области:

- На първо място, осигуряване на благоприятни условия за включването на всеки в информационното общество. Редица съществени пречки пред информационното общество продължават да съществуват. Сред тях е електронната достъпност. Трупат се огромни загуби в производителността поради липса на електронна достъпност, а цената на приспособяването би била ограничена. Счита се, че напредък няма поради фрагментарност: отрасълът счита липсата на общ подход към електронната достъпност за пречка пред вътрешния пазар. Напредъкът обаче е недостатъчен и поради липса на приоритети и сътрудничество между потребителите и отрасъла: от отрасъла, както и от държавите-членки, би трябвало да се очаква да засилят собствените си усилията за постигане на електронната достъпност. Анализът на въздействието показва, че този въпрос е приоритетен за решаване и предлага между другото проучване на хоризонтален подход към законодателството относно електронната достъпност (т.е. неспецифично за конкретен вид технология или употреба), при спазване на принципите на субсидиарност и пропорционалност.

- В допълнение към електронната достъпност трябва да се подобри основната цифрова грамотност, за което се очаква по-силна екипност между отрасъла и държавите-членки, както и наличието на широколентови мрежи, особено в селските райони, за което следва да се призоват регионалните власти и отрасъла да увеличат усилията си.

- Второ, засилване на ефективното участие на целевите групи, изложени на риск от изключване и подобряване качеството на живот. За да се ускорят ползите на информационното общество за групите, които са във висок риск от изключване, трябва да се стартират, или там където това е факт, да се следват по-устремено съгласуваните програми по набор от целеви действия. Това са действия по преодоляване на риска от изключване от информационното общество на възрастните или на хората, изложени на риск от изключване поради здравословното им състояние, на базата на програмата на ЕС, определена с Плана за действие за „Да остареем добре в информационното общество“ и новата инициатива за телемедицина. Също особено важно е да бъдат разработени и споделени общи подходи за предоставянето на интегриращи обществени услуги на хора в неравностойно социално положение, на базата на Плана за действие за електронно правителство. Трябва да бъде стартиран и процес за определяне на допълнителни целеви действия, ако това е необходимо, до края на 2008 г. (например, за маргинализираните млади хора или имигрантите, изложени на риск от изключване).

- Трето, интегриращи действия по електронно включване за оптимизиране на дългосрочното въздействие . Въпреки че електронното включване е широка и нехомогенна сфера по отношение на фактори и действащи лица, има висока добавена стойност в общото наблюдение и сравняване на базата на „Контролното табло от Рига“, по което вече се работи, в засиленото сътрудничество по тази обща стратегия от страна на потребителите и техните представители, отрасъла, властите и Комисията, за засилване гласа на потребителите чрез по-солидни умения и по-задълбочено сътрудничество в областта на електронното включване. Устойчивостта на въздействието на електронното включване се счита за основно свързана с интегрирането на електронното включване, което означава, че съображенията, свързани с изключването, са взети предвид на ранна фаза при дизайна и разработката на технологиите с общо предназначение (интегриращ дизайн), както и че проблематиката на информационното общество е част от разработката на общите политики, предназначени да разрешат въпроса със социалното и икономическо изключване (политики за интегриране, осъществени с помощта на информационното общество).

И накрая, предвид досегашната фрагментация на електронното включване, както и множеството неадекватни и несъгласувани дейности, повишаването на осведомеността и обмена на добри практики на ниво ЕС биха донесли добавена стойност. Тази стратегия трябва да се базира на множеството инициативи на заинтересованите страни, подкрепяйки ги при създаването на единен продукт, чрез набор от дейности по повишаване на осведомеността, като връхна точка и основен принос към политическата конференцията за постигане на по-отчетливо обществено присъствие в края на 2008 г.

Каква е произтичащата добавена стойност за Европа?

Добавената стойност от европейската инициатива за електронно включване е в приноса ѝ за осъществяването на общи и системни подходи за електронно включване чрез подобряване на синхрона между политическите инициативи на ниво ЕС, като и на национално и местно ниво. Тя също разчита на усилия за групиране на стартирани от отрасъла инициативи, за повишаване на общественото им присъствие и осигуряване повторението на успешния опит. По този начин инициативата цели да постигне така наречения мултипликационен ефект, необходим за увеличаване на положителното въздействие на текущите действия на всички нива.

Както причините за електронно изключване взаимно се укрепват, така се укрепват и ползите от включването в информационното общество, веднага след като необходимите стимули се активират и заработят в синхрон. Очаква се този процес да допринесе за по-голямото социално и икономическо въздействие чрез засилване на активното включване на индивидите в европейската икономика и общество и като поощри вътрешния пазар за интегриращи технологии и услуги и насърчи научните изследвания и нововъведенията в областта. Предлага се напредъкът да бъде измерван по набор от показатели, свързани със търсенето и предлагането („Контролното табло от Рига“). Първоначалните оценки в настоящата ОВ свързват такъв напредък между другото с икономически ползи. Бъдещите проучвания и моделиране допълнително ще укрепят доказателствата и разбирането за отношението между тези показатели и по-широкия икономически и социален напредък.

[1] Декларацията (от 11 юни 2006 г.) определя цели относно намаляване на различията по отношение на: ИКТ и остаряването, географското разделение, електронната достъпност, цифрова грамотност, ИКТ за културното многообразие и интегриращо хората електронно правителство. http://ec.europa.eu/information_society/events/ict_riga_2006/doc/declaration_riga.pdf

[2] „Документът, определящ общата политика“, изисква предварителна оценка предимно на качеството на въздействието (Насоки за ОВ, SEC(2005) 791, стр. 8).

[3] Евростат, Статистическо изследване на Общността на употребата на ИКТ от домакинствата и от отделни лица (на възраст 16—74 г.) от 2006 г.

[4] Доклад на Комитета за регулиране на съобщенията (COCOM) от 2004 г., базиран на данни от Евростат, според който лицата с увреждания са приблизително 15 % от цялото население на ЕС. Другата използвана мярка е процентът лица с увреждания сравнен с работещото население (на базата на данни от Евростат). През 2002 г. сред лицата на възраст между 16 и 64 години в ЕС 25 44,6 милиона, т.е. една шеста от населението (15,7 %), са заявили, че са имали дългосрочен здравословен проблем или увреждане. Евростат, Статистика на фокус, Тема 3 — 26/2003 (http://ec.europa.eu/employment_social/health_safety/docs/disabled_%202002_en.pdf).

[5] Набор от показатели за наблюдение на напредъка по целите, посочени в декларацията на министрите от Рига.

[6] Съобщение относно електронната достъпност COM(2005) 425 „Две години след обнародването на настоящото съобщение ще бъде издадено продължение, посветено на положението с електронната достъпност. …Комисията може да разгледа допълнителни мерки, включително ново законодателство, ако това бъде счетено за необходимо. Работата по електронната достъпност на свой ред ще допринесе за вече обявената Европейска инициатива за електронно включване през 2008 г.“